তৃতীয় ফ্রন্টের উদ্যোগকে এর আগেও কটাক্ষ করেছে কংগ্রেস। কিন্তু এ বারে দলের পক্ষ থেকে সরাসরি বলা হল—নরেন্দ্র মোদী ও অমিত শাহের ইশারাতেই আসলে এই ফ্রন্টের তোড়জোড় চলছে। লক্ষ্য বিজেপি-বিরোধী ভোটকে ভাগ করা। মমতা বন্দ্যোপাধ্যায়রা যাতে এর থেকে দূরে থাকেন, সেই পরামর্শই দিচ্ছে কংগ্রেস। কংগ্রেসের পক্ষ থেকে কোনও প্রথম সারির নেতা এমন কথা অবশ্য বললেনি। বলেছেন তেলঙ্গানা কংগ্রেসের মুখপাত্র শ্রবণ দাসোজু নামে এক নেতা। তাঁর আসল নিশানা ছিল অ-বিজেপি, অ-কংগ্রেসি জোট গড়ার মূল হোতা চন্দ্রশেখর রাও। যিনি এই জোট গড়ার জন্য মমতা বন্দ্যোপাধ্যায়, এম কে স্ট্যালিন, অখিলেশ যাদবের মতো নেতাদের সঙ্গে বৈঠক করেছেন। কিন্তু এই জোটের উদ্যোগ নিয়ে কংগ্রেসের শীর্ষ নেতারা এত দিন ঘরোয়া স্তরে যা বলে আসছিলেন, আজ সেটাই প্রকাশ্যে বললেন তেলঙ্গানার এই কংগ্রেস নেতা। দিল্লিতে কংগ্রেস নেতারা শ্রবণের সমর্থনে ঘাড় নেড়ে বলেছেন, চন্দ্রশেখরের জোটের উদ্যোগ যতটা না বিজেপি-বিরোধী, তার থেকেও রাহুল-বিরোধী। শ্রবণ বলেন, চন্দ্রশেখর রাও এই জোট গড়ছেন মোদী-অমিতের ইশারাতেই। মমতা-স্ট্যালিনকেও তিনি চিঠি লিখে জানাচ্ছেন, তাঁরা যাতে রাওয়ের ফাঁদে পা না-দেন। কংগ্রেস নেতা বীরাপ্পা মইলি বলেন, ‘‘কংগ্রেসকে বাদ দিয়ে জোট অতীতেও সফল হয়নি, এ বারেও হবে না। বিজেপিকে সুবিধা করে দিতেই এই জোট গড়ার চেষ্টা হচ্ছে।’’